Metsäpäivät 2017 seminaareja kuvitettuna – Suomen Metsäyhdistys ry
Metsäpäivät 2017 seminaareja kuvitettuna
Julkaistu: 10.11.2017 16:02
Viimeksi muokattu: 10.11.2017 16:10
Suomalainen metsäsuhde on monimuotoinen. Kuva Linda Saukko-Rauta
Metsäpäivät 2017 järjestettiin 9.-10.11. Helsingin Messukeskuksessa, jonne kokoontui lähes 500 metsänystävää kuulemaan mitä kaikkea uutta metsästä oli kerrottavana.
Kutsuimme Linda Saukko-Raudan livekuvittamaan muutaman seminaarin. Näin Linda tiivisti seminaarit yhdelle A4:lle.
Metsäsuhteiden Suomi – Millainen on suomalaisten metsäsuhteiden kirjo?
Sukelsimme metsäsuhteiden maailmaan. Tässä Linda Saukko-Raudan näkemys siitä, millainen on on suomalaisten metsäsuhteiden kirjo? Miten työssä, asiakaskohtaamisissa ja viestinnässä voi hyödyntää taitoa tunnistaa erilaisia metsäsuhteita. Voisiko se olla jopa osa brändiä ja maakuvaa?
Luontokuva on kansainvälisen Suomi-kuvan vahvin tekijä.
Koska metsien käyttö on ratkaisu – Muovin haastajat
Metsäbiotalouden edistyminen on huimaa. Tietoja uusista, metsien kestävään käyttöön pohjautuvista tuotteista ja palveluista tulee viikoittain. Osa niistä on jo tuotannossa, osa vasta idea-asteella. Muovin korvaajat -seminaarissa tutustuttiin innovaatioihin, joissa uusiutuva puu korvaa uusiutumattomat raaka-aineet. Puupohjaisista uusista tuotteista olivat keskustelemassa keskustelemassa Sulapacin myyntijohtaja Perttu Sorsa, Papticin liiketoiminnan kehitysjohtaja Esa Torniainen sekä Elastopolin toimitusjohtaja Markku Nikkilä. Seminaarin juonsi dokumenttiohjaaja Nina Pulkkis.
Tulevaisuustutkija Ilkka Halava: Muuttaako murrosaika metsäalaa
Suomen metsäalalta Halava odottaa globaalia johtajuutta. ”Meille pitäisi luoda globaalin kontekstin Puulaakso. Kotimaasta pitää tehdä puurakentamisen kaikkien säiden ja vuodenaikojen koemarkkina, maailman kaikille puumateriaaleille. Meidän pitää luoda tapahtumia koko maailman taitajille ja ulkomaalaisille opettajille. Meidän on saavutettava ajatusjohtajuus”, Halava vaati.
Annamari Heikkinen